khistorydata/jeongjo-sjw-relations huggingface dataset:
정조 22년 · 목
刑曹啓言罪人任百俊獄詳考文案另加理究則百俊之爲正犯巳成鐵案而其所執定不出數端苦主之以百俊發告也百俊之受置將死之人也看證諸人之目覩踼築在於百俊而不在於允大也以此成案固無可疑苦主之發告專憑孫伊之言而所謂孫伊特一穉蠢未成丁之漢也其時無土里將絕之喘不成聲音其所爲言殆近亂譫以穉蠢之見傳亂譫之語而想其光景不過指腹而指房則謂以苦主之言而斷然取信有欠於審愼之道百俊之受置無土里或不能料得其將絕而常人之情每患姑息雖其關於自己之利害者事勢所拘或不能斷如截鐵則暫時受置亦不足爲眞贓斷案至於看證之供招隨問而變雖以今番所供觀之其違左於前招者已有數段安知前招之必能從實乎百俊之所執而成案者皆不免可疑如此而以理以跡允大之可疑又有甚焉當日閧端旣由於英大之被辱則其所懷憤敺踼之擧當在於四寸之允大而不當在於九寸之百俊里有殺變鄰人之奔避例也而事過則還看證之兩漢一女是也使允大而果無所犯則何故而旬望不還直待其就捕也至於看證諸招之前後異辭前旣不實後何足憑踼腹踼腎之說今招雖日落空違移無定之辭元不足執而爲證百俊之以允大毒打無土里恐其生變至於手撞允大之說於其三人之對質也允大亦無辭自服而謂之以眞有是事則緣於解鬪之故而手撞其族叔者繼之而躬自踼打以至致命之境似不近理且令允大之打無土里未至十分利害不堪立視則渠亦衣冠之類曰叔曰姪之問豈至於輕易手犯乎以此以彼此獄正犯疑在於允大而不在於百俊允大足踼之說百俊之招專出於自明而外此諸供終無現發反覆鉤詰不見端緖殺獄正犯事體至重不敢以未信之見輕議換定待後開坐罪人任百俊任允大等竝與看證諸人請更加嚴訊期於得情敎以自初疑晦多端而諸證之一切反說尤豈不不成體段乎待出場變招之類各別嚴懲完決諸堂則難免其責亦爲推考成獄先看實因仰合面前後判異則允大踢尻而不爲正犯百俊踢胯而得脫兇身屍帳腎腹痕損之懸以被踼實因將屬之於何人而致命之根因又當歸之何處乎到今證招無異謊說而緣何致死一款歸一然後換定與仍推間可以決折卿等回啓未免糢糊更加論理議處而如有更問之端亦卽推問以聞
정조 22년 · 강
以洪明浩閔台爀李鎭復李昌會朴宗來爲承旨竝前望也
정조 22년 · 강
行藥院診候及諸承旨持公事入侍于誠正閣
정조 22년 · 강
持平尹㴠請寢杆城囚崔進吉發配之命賜批不允
정조 22년 · 목
㴠啓言今於疏決中杆城獄囚崔進吉發配之命竊有所覆難者蓋進吉之刃剌挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆者有乖審克之道故特以無於法之致輒付傳之生之典道臣之違例拷訊捧其遲晚者固不可無失而但正犯結案之招一如檢庭納供供辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請還寢崔進吉發配之命依律處斷批以不允
정조 22년 · 강
命長陵陵屬放送陵官現告以甲寅摘奸以後不報者捧入亦依甲寅判下相考議處
정조 22년 · 목
刑曹啓言長陵書員李遇春守僕張聖益等更加究問其所納供與前無異渠輩旣不能言枯朽所以然之故而從以庚辛兩年作爲不易之限者糢糊莫甚平問之下難以覈實請更加嚴杖期於得情敎以所供愚迷莫甚就百番更招皆當如此渠等爲先放送現告年條專由於禮曹擧行之駭然甲寅九月分遣史官宣傳官遍審各陵寢樹木也本陵樹木亦在摘奸中其時已有分等處分或勿問禮曹亦必載在謄錄則今番捧現告當以甲寅摘奸以後枯損不報者捧入更以此意分付該曹保放諸囚依此區別還囚捧招亦依甲寅判下相考議處事一體分付
정조 22년 · 강
命金吾時囚呂東植照律放送鄭柱議處
정조 22년 · 목
禁府啓言呂東植原情以爲臺啓事體何等嚴重而面傳承宣道理卽然只給下吏昏謬莫甚恭俟重勘云請刑推得情敎以臺啓體貌何等嚴重則出給院吏不可以生疏寬恕嚴加照律放送又啓言呂東植杖一百收贖告身盡行追奪私罪施行允之敎以功減一等又啓言迎日前縣監鄭柱原情以爲渠於丙辰七月待罪本縣査櫛穀簿則果有流來吏逋而該色瞞告以前官時加分畢竟綻露者租爲三百餘石其他各名下所負或數十石或三四十石各穀又合爲四百餘石當年捧糴時刑治徵捧僅至半數且待來歲期於收殺及至上年秋事告歉收糴極艱仍未克捧今此虧欠之現發若是夥然舊欠之外又有新逋之潛滋昏謬不察之罪無以自解民還之以未捧爲已捧事則荒年糴政固宜十分着念而渠自十月初猝患水土之祟屢朔廢務坐倉督糴旣無其勢殘戶催科殆似刮毛及至歲末尙有二百餘石未捧未畢納之民皆願以歲時分還受食樣姑爲彌縫故但拘民情因循謬例自陷虛勘之科至於浦倉停退條則分數停退之關始到於開倉已久之後令前或有畢納者故亟使監色依分數還給而病勢如右不能躬自監分致有該色五十餘石幻弄之事昏瞀之罪到此尤著云請刑推得情敎以除刑推議處
정조 22년 · 강
命刑曹罪人全致訥事往復前堂論理回啓
정조 22년 · 목
刑曹啓言罪人全致訥事已結案之獄也詞證雖不明的傷痕乃在要害所逞則誘弟之憾也所籍則捕校之威也屍親自告凶身自服無容更議所可究覈之端只在傳敎中死者生時自言有病告官成獄苦主不爲二件事而臣等於屍親及干連各人等處發問目取招則有病之狀不告之情終不現發於供招之中實無可以執捉而起疑者結案罪人之更問事係變例而不問正犯査體未具或意其疑端之發於前招之外者一體盤問則旣無端緖之可以自明者而批頰則自服使足則牢諱者專爲其實因之在於踼腎也其情節萬萬凶狡請加嚴刑更爲取服依前結案施行敎以前堂俱必有所聞知而起疑更爲往復停當如有違端論理回啓
정조 22년 · 강
命刑曹罪人李錫祉事出意見論理稟處
정조 22년 · 목
刑曹啓言罪人李錫祉事發遣曹郞問議於大臣則右議政李秉模以爲更推於韓德山固非不可而德山之前所指告旣屬可疑則雖使更吐他人其爲可疑則一而恐難以後吐之人改定元犯連爲訊問李錫祉似有據於獄體云臣等以爲應問之人不過韓德山一人德山强覓之供始出屢訊之後所謂面質亦不十分眞的到今更推則又當指東撈西徒亂獄情而已更爲推問恐不足以覈出實犯李錫祉則日昨更問便是渠圖生之會而終不能指告實犯者固爲渠難脫之案請加刑取服敎以旣云曖昧仍使訊推殊乖獄體而明是殺越劃卽償命法理當然除尋常出意見論理稟處
정조 22년 · 강
命三道道臣以營下得雨形止星火馳啓已移秧未移秧與代播處別具一册逐邑開錄以備便覽
정조 22년 · 목
因慶尙假都事金仁柱雨澤農形事啓本敎以今日之雨到夜滂沱庶幾遠近之周洽近來三道雨澤狀本計其程道稽忽莫甚今番則營下所得爲先星火馳啓萬一遲滯該房察推而三道雨澤果如京中則已移未移與代播自可領略待邑報齊到別具一册逐邑開錄以備便覽之地事下諭嶺湖三道道臣
정조 22년 · 강
還送慶尙假都事狀本大邱判官洪履簡所犯諸條令新道伯出意見具格啓聞假都事觀該邑得雨後農形令該府拿來嚴問捧納承旨爲先遞差下義禁府推考
정조 22년 · 목
因慶尙假都事金仁柱大邱判官洪履簡所犯諸條詳査馳啓事狀本敎以此果査啓乎申冤原情乎更令新道伯詳閱査案後出意見具格啓聞事該房題送狀啓還下送而大臣擧條中依他邑行査例爲之陳請而許施則當使堂上文侍從守令與諸査官會査而其所擧行相反所謂假都事更觀該邑得雨後農形令道臣狀聞後仍令該府拿來嚴問無一言捧納致煩提敎似此承宣將安用當該承旨爲先遞差下義禁府推考
정조 22년 · 강
還送慶尙假都事狀本永川前郡守沈公著所犯諸條更令道伯從頭看詳論理狀聞
정조 22년 · 목
因慶尙假都事金仁柱永川前郡守沈公著所犯諸條詳査馳啓事啓本敎以特敎行査之下焉敢若是漫漶査官行査終涉體輕而然更令道臣從頭看詳可以更査者更査可以摘奸者摘奸可以廉察者廉察必求其十分無疑然後論理狀聞事該房題給書目此狀啓還下送
정조 22년 · 강
命慶尙假都事狀本還下送義城縣令金喆淳所犯諸條令新道伯論理狀聞仍命假都事拿問依大邱事例
정조 22년 · 목
因慶尙假都事金仁柱義城縣令金喆淳所犯諸條詳査馳啓事啓本敎以所謂査啓與洪履蕳事一般以假都事之故亦無跋尾令新道伯更將繡啓爰辭査案出意見論理具格啓聞事該房題送狀啓還下送査官違格亦與大邱倅査事無異假都事拿問事亦依右例
정조 22년 · 강
命京畿雨後未移秧諸處代播與已移分數後錄狀聞
정조 22년 · 목
因京畿監司李在學雨澤馳啓事狀本敎以雨後未移諸處代播與已移分數後錄狀聞事回諭
정조 22년 · 강
命韓山郡守宋時淵卽其地發配仍飭其代另擇給馬下送
정조 22년 · 목
忠淸監司韓用和狀啓以爲韓山郡守宋時淵連呈辭狀終不還任投送印符不得已罷黜其罪狀令攸司稟處敎以擧措極爲駭然投印自有常律令該府卽爲發配與延豐縣監之代政官待開門牌招開政另擇待下批給馬卽爲下送
정조 22년 · 강
命慶州府尹柳焵施以不敍之典仍飭其代擇差給馬下送
정조 22년 · 목
吏曹以慶州府尹柳焵一向稱病無意還官啓請令該府拿問處之允之因焵囚單敎以目今嶺南農形民事朝家之憂勤何如則雖未知病故之輕重而出自宰列分苻百里者初何非時上京又何不卽還官以致該曹之草記請罪溺職大矣何必捧供直施不敍之典其代亦令明日政擇差待下批給馬下送
정조 22년 · 강
遞承旨閔台爀李昌會
정조 22년 · 목
因昌會違召敎以左承旨亦難供劇與違牌承旨許遞前望單子入之
정조 22년 · 강
命壯勇營軍物監官金商鎭加資
정조 22년 · 목
兵曹啓言觀此壯勇營啓目則本營各項軍物自昨年六月至今年五月新造或修補者其數甚多而該監官資憲金商鎭首尾經年殫誠效勞考據前例當施以加資之典而係干恩賞請上裁從之
정조 22년 · 목
敎曰農者律天時相土宜盡人力三者無失然後可獲有秋穀有經四節而食者經三節而食者經二節而食者又有宜於野而不宜於山者宜於旱而不宜於水者時之早晚土之原隰百穀不一其種而苞栗污菜係乎人力之盡不盡焉耳予雖未讀農政全書而百千萬事不出於分數二字木麥之最宜代播以其後種而先熟也後種先熟曰穋已自豳詩著詠周公豈欺我哉夫所謂代播云者水旱爲災節序過愆野多未移之秧田乏可降之種則乃於百穀之中必取後種先熟者代而播之俾裕民食之謂而其間首尾優免霜信可以爲不托可以當雕胡其療飢捄荒之功頓勝於西之蹲鴟南之甘蔗惟木麥爲良此予所以或値秧節之愆期必勸木麥之代播者也昨見廟堂草記以木麥外亦多宜播之穀爲言種菽之易爲力次於木麥而土性田功不竝以南圻湖節候雖似各異根耕之過期與移秧一般以用於根耕者用於代播而諸路之一齊食實固未可必稷雖就濕之性播之距穫費却百日內外而寒露入節隔在八十餘日則未及成熟如執左契至於晚稷之種其貴如金倉無糶糴村無蓋藏將覓來何處可以派及乎今於木麥代播之令畿內守令民人之言不便者輒云水田沮洳雨洽則當消瀜朝家之所勸播者非此之謂也亶在於高燥未移之處而又於邱隴阡陌不稅不毛之地俾用鋤農耒耕之法則沮洳消瀜之患初非可論木麥種子之自巖邑移沼郡也東風送帆無脛而至可謂天公會事發況又官給其種公蠲其稅諸凡易簡便當之策靡所不用其極無論所收之多少贏縮一切委之於民人粒粒皆我克腸飽腹之惟意則此豈非回咷爲笑反歉如稔以人功奪造化之一大關捩而亦足謂之藏富於民君孰與不足乎外此不言所利之美利指不勝摟而下民蚩蚩不可與之謀始畿之俗且懶於農作避一時深耕之苦捨將來必食之功年年應爲之農工猶忽服勤之意則惟今代播之令却顧而睥睨目將進而趑趄特其勢耳身爲田畯之官者出謀發慮策懶警惰乃職之宜而反爲隨衆雷同棼棼聒聒專昧克敏之方認作難從之事抑何故也令出惟行不惟反朝令之頒下久矣廟堂但當堅守董責時加考察如其不率令者先從方伯而糾之正之則守令與民人自當奔走趋事野無曠土土無間畝書曰曷敢不終朕畝旣始之便不圖終顧何異於農夫之耕而不播播而不耘乎以時則可以穀則宜何苦而不勸何憚而不爲王畿四方之標準先從畿邑之議論携貳處專精費力篤信奉行可使湖嶺觀感影從秧不移而有粟秋則熟而無稅和以稻梁之味替作饘粥之需則博哉之利可爲萬歲法程奚但止於一年捄荒之資而已哉烹何非但貪也卽田野不闢則朝令之下跡不緣畝而一任其荒穢不治者顧其罪欲逭阿大夫已施之典得乎昔朱夫子之知南康也日日勞農山間車徒至及於星子之小縣僻壤則今之長吏是何人乃敢偃臥鈴閣太不識分憂之義寧不痛惋華城湯沐邑也又爲標準於王畿先自本府悉心對颺雖側趾盈掌之地及時播厥俾爲畿邑之倡
정조 22년 · 목
敎以初十日次對進定於今日○予曰至以臺諫事言之其職則言責故上而袞躬闕失盡言無諱而其官則六品故元無牌不進之例昔在肅廟朝五十年臺諫之牌不進絕罕先朝初年亦然豈有無端出牌之例無合啓之時每五日諫院許久闕啓請牌諫臺又以監察連日茶時請牌憲臺而已其外五日一次對出牌亦只是長官而已其餘臺諫未有牌招而每日以城上所臺諫兩司下位各一員自爲仕進古例卽然而近來則合啓出牌已成謬例政院請牌批旨未下則又以牌招未下措語懸註於兩司去來亦謬例也且合啓者自是臣下沫血飮泣之義則豈待自上招致而爲之之事乎事之無義莫此爲甚而傳習已痼認爲當然至於次對時番番出牌番番違牌新進臺閣輩固無足責亦在於先進輩傳誦故事俾知體面之本不如此也
정조 22년 · 강
嚴飭京畿三南代播之政
정조 22년 · 목
予謂右議政李秉模曰代播一事初非不可爲之事而旣已發令矣因此而邱隴阡陌不毛之地不稅之土無不墾闢則裕民食盡地力之政庶可以竝擧故前後飭敎何等諄複而畿民惰農固不足靑爲守令者當嚴畏朝令躬審原隰相土之宜以爲興起勸作之道而乃敢偃臥東閣初不動念畿伯殘弱亦不能董飭寧有如許紀綱乎烹阿之典非但罪其貪墨元因田野之不闢此等不畏朝令之漢南一守令當用朴奎壽例繩以重律以爲懲一礪百之道此事自是丁酉癸卯已行之例而七月篇亦云黍稷重穋蓋後種先熟曰穋稷與豆太非不是嘉穀而成熟稍遲寒露雖遠節序稍早難保其必食其實而獨木麥播種五十日已能成實有後種先熟之效及時播種則可以爲一分捄荒之策是果不可爲之事乎湖西民情雖未知其以代播爲何如而其爲斯民之利則諸路似當同然但其種子輸運之道須與各該道句管堂上相議區處期於不煩民力可也大抵監司信廟堂之令守令信監司之令遵而行之然後國可國而事可事矣今則自監司已不信廟堂之令不信廟堂是不信朝令也國體之不成寧不寒心乎秉模曰代播一事臣雖無似當嚴飭諸邑俾有實效無煩聖念予曰卿之此言可見武氣中出來雖以聖學言之知仁而又須有勇司馬光亦言仁明武三字武氣勇斷不但學問而已做事亦當然秉模曰代播事不足以致煩聖慮臣當任之奉而擧行蓋田野之闢不闢有迹而易知守今有罪則罪守令道臣有罪則罪道臣如此然後朝體正當矣
정조 22년 · 강
飭三南道臣摘發濟州三邑流民待農歇還歸原籍
정조 22년 · 목
右議政李秉模啓言卽見濟州牧使曹命楫報備局辭綠則以爲本島土品自來瘠薄甲乙荐飢三邑無依之類姑許出送使之惟意就食待年豐還鄕昨今年來島農稍稔前後出陸者宜相率入來而一不肯還其爲父母妻子之倚門望石誠一傷和之端且三邑原居民之逃移他境旣有法禁今年內出去持物件丁寧行商者外其他年久逗遛不肯還者一一摘發定官使次次押付都會官以爲盡數入送事發關諸道爲辭矣三邑民人之移居他邑者飭令刷還旣是法典所載且今島農連豐渠輩父母妻子如彼其望還客土何樂而不思家人之情理乎請關飭三南道臣三邑民之寄接道內者自各其邑飭諭待農歇次次押付隣邑以爲各歸原籍官之地從之
정조 22년 · 강
命嶺南仇姓人帳籍及公私文字皆以具姓施行
정조 22년 · 목
兵曹判書李時秀啓言日前嶺南仇姓出身來訴於臣以爲向來軍門將校仇始昌幸蒙特恩改其姓仇字爲具以仇爲姓者擧切榮感榜目及薦案乞卽付標云始昌旣以特恩改其姓字則與始昌同姓者皆當一依始昌例改以具字已往之榜目及蔍案不必追改自今以後仇姓人帳籍及公私文字皆以具字施行事請分付漢城府從之
정조 22년 · 목
以李敬一爲大司諫韓興裕爲執義李羽逵爲司諫權心彥爲掌令李顯秀爲持平趙台榮爲正言洪樂游爲副校理黃昇源爲禮曹判書吳鼎源爲慶州府尹趙鎭完爲韓山郡守李義祿爲延豐縣監崔宗嶸爲忠淸水虞候金坪爲全羅右水虞候
정조 22년 · 강
命朴宗來禁推分揀
정조 22년 · 목
因囚單敎以生疏所致溽暑如此分揀放送
정조 22년 · 강
召見下直守令于誠正閣慶州府尹吳鼎源韓山郡守趙鎭完延豐縣監李義祿
정조 22년 · 강
以李敬一洪義浩蔡弘遠爲承旨竝前望也
정조 22년 · 강
勘放金吾時囚鄭柱金啓溫
정조 22년 · 목
義禁府啓言鄭柱告身盡行追奪徒三年定配又五年禁錮私罪施行允之又啓言長陵前參奉金啓溫原情以爲渠於丙辰三月待罪本陵陵官局內松雜木自枯朽傷之株數極夥然渠以蒙騃所致因循不卽枚報自陷掩匿之科云旣有捧口招以聞之命請上裁敎以取考甲寅判下以草記照律又啓言啓溫杖八十收贖奪告身三等放送允之敎以如有功議各減一等
정조 22년 · 강
遞承旨李勉兢推注書李毅采
정조 22년 · 목
敎曰臺諫前啓書入做錯非細不能檢察之當該承旨遞差注書生疏所致爲先惟考
정조 22년 · 강
遞承旨洪明浩洪義浩蔡弘遠以李晚秀金啓洛李溏代之幷前望也
정조 22년 · 목
明浩不爲仕進義浩弘遠違召也
정조 22년 · 강
京畿監司李在學以境內移秧代播處令守令看審馳啓
정조 22년 · 목
該監司狀啓以爲去月晦前得雨之後各邑移秧次第爲之至於高燥處猶未盡移連見守令論報臣又分遣營校逐邑探察則未移者計其假令少則爲七八分之一多亦不過四五分之一農民輩皆以爲初庚前若得大雨則雖高燥畓亦可以盡移云今番甘霈旣在初庚之前高燥之畓必當處處周洽未移者可以盡移於四五日之間代播之節非但畓庫之未移處凡於塍畝陳荒之士隨其可播處以相當穀各從民願使之播種俾無曠土之意更加嚴飭更令守宰巡行田野逐處看審已移之爲幾許代播之爲幾處區別星火報來後卽爲條列啓聞若有守令之慢忽擧行者隨卽論勘計料
정조 22년 · 강
遣承旨馳諸明陵奉審摘奸局內諸陵一體奉審
정조 22년 · 강
命朗和門西墻頹圮處定將領守直依禁營草記爲之兵校之不勸起判堂者付之總帥壯營首校令禁將捉來拿人數其帥之罪
정조 22년 · 목
禁衛營啓言朗和門西邊墻一間許頹圮處銅龍門入直軍八名除出限修築間嚴加守直事自兵曹草記矣銅龍門入直軍八名除出把守而不可無將領別定敎鍊官宋仁宅限修築間率領守直敎曰身爲本兵之長者忽於宿衛所重禁中密通墻垣頹圮在家不動念眞所謂官怠於官成決非好消息而卿之草記可謂得體依此爲之意謂此兵判凡事淬勵而怠忽若此年富力强之兵判乃欲自逸反不若衰老之卿豈成說雖以壯勇大將言之亦是番軍直處近處則息偃在家尤可謂駭然兵校之不勸起判堂者付之總帥而壯營首校卿其捉來拿人數其帥之罪
정조 22년 · 목
政院啓言大內至近之地宮墻頹圮處圍排時該房承旨微稟進去曾有受敎定式而臣以該房矇未覺察不卽進去惶恐待罪兵曹入直堂上之不爲眼同看審亦極未安請推考敎以該曹堂上何責乎爾事駭然生疏之故姑從末勘遞差
정조 22년 · 강
命來十一日輪對當次人受點後日次待令
정조 22년 · 강
飭全羅監司李得臣農形狀啓無得遲滯仍令代播之政着意擧行
정조 22년 · 목
全羅監司李得臣以道內農形雨澤馳啓尾陳代播多少待初庚後登聞敎曰再昨之雨測雨器水深過五寸餘萬幸萬幸本道所得果如何而農形雨澤狀啓每致遲滯此後各別着意代播一事筵敎卿其聞於備堂乎烹阿而齊治不惟懲貪以其田野之不闢卿爲長吏之長則似當尤爲小心矣事回諭
정조 22년 · 강
義禁府以罪人鄭柱金城縣定配啓
정조 22년 · 강
遞承旨李晩秀李鎭復李敬一金啓洛以李鼎揆洪義榮申耆李魯述李儒慶李翼晉爲承旨竝前望也
정조 22년 · 목
敎曰承旨中有手病人許遞不爲仕進人亦爲許遞前望單子入之待下批牌招察任
정조 22년 · 강
行諸承旨待公事入侍于誠正閣
정조 22년 · 강
遞承旨李鼎揆李魯述洪義榮仍任都承旨李晩秀以洪義浩宋銓爲承旨竝前望也
정조 22년 · 목
政院以鼎揆在慶州魯述在驪州請竝乘馹上來敎以與左承旨許遞都承旨則仍任其餘前望單子入之待下批牌招察任
정조 22년 · 강
遣承旨馳詣永寧殿奉審摘奸
정조 22년 · 강
慶尙監司李義綱以雨澤農形馳啓
정조 22년 · 목
該監司狀啓以爲臣於本月初五日到聞慶同日辰時始雨終日霔灑川渠漲溢高低周洽未移之畓方張移插故招問農人則皆以爲目今節序雖晩來頭日氣調順庶有食實之望云此邑民情如此則外此列邑可推而知今方知委於各邑貧民之無牛乏糧者各別顧助未移諸處使之不日移插而以初境農形觀之早移畓今方初除草黍粟豆太擧皆茁茂而瘠薄處之枯損晩移畓之秧苖今番雨後顯有蘇醒之意敎以卿於到界之日甘霈隨車高低俱洽遠邇庶遍卿可謂一路福星爲嶺民喜賀此後課農之政莫以得兩而弛心事令政院卽爲回諭
정조 22년 · 목
該府以北部民家三戶頹壓啓敎以恤典令該廳卽爲分給事分付而宣傳官當分遣以考各部官擧行勤慢府郞發牌嚴飭○該府又以南部民家四戶東部民家一戶西部民家四戶頹壓啓敎以恤典令該廳卽爲分給事分付
정조 22년 · 강
命宣傳官李溏宣傳官仍任
정조 22년 · 목
兵曹以行首宣傳官有闕而本廳薼會當前啓請依例口傳差出有是命
정조 22년 · 강
召見藥院副提調李晚秀于重熙堂
정조 22년 · 강
敍前獻官李秉鼎
정조 22년 · 목
敎曰飭已施前獻官李秉鼎敍用
정조 22년 · 강
諸承旨持公事入侍于誠正閣
정조 22년 · 강
召見慶尙左水使金爀于誠正閣仍命重推兵曹判書李時秀亦爲推考
정조 22년 · 목
敎以慶尙左水使金爀入侍時擧措做錯辭朝之故雖已下送難免不擇擬之責當該銓官推考該水使從重推考
정조 22년 · 강
遞兵曹參議李始源
정조 22년 · 목
敎曰兵曹堂上中有實病人許遞
정조 22년 · 강
大護軍李敬懋上疏請陞戶事下廟堂講究賜批
정조 22년 · 목
疏略曰臣於日前伏見京畿監司李在學擧條下者以訓局陞戶之在本道者勿爲抄上事筵稟蒙允矣陞戶抄上法意甚重各道分定自有其數謹考臣營簿籍年荒設賑之時雖或有道臣之請停輒爲廟堂之防啓且於先朝庚午以雖値饑饉癘疫之年毋得停退減額之意覆啓定式又復申嚴軍制所重有如是矣今此道臣所請非停非減只曰勿抄若勿抄於本道則將覓代於何地乎目下畿邑事勢臣固知合有商量而以道臣而不請稟處直請勿抄一經筵稟便卽施行曾未有例所謂五名陞戶終歸存減未決之科言念軍政太涉疏虞軍額釐革不可以數少而或忽伏願下臣疏辭於廟堂講究便宜之方臣以至難强之痼疾居至難强之重任而僵臥床第轉側須人伏乞亟命遞臣訓局之任批以疏辭下廟堂稟處卿其勿辭調理行公
정조 22년 · 목
敎曰職務相妨檢校待敎沈象奎本職憲臺許遞
정조 22년 · 강
命金吾時囚金珍恪附過放送金喆淳議處
정조 22년 · 목
義禁府啓言兼春秋金珍恪原情以爲愚迷儱侗莫重入侍未卽追入云請刑推得情敎以附過放送又啓言義城前縣令金喆淳原情以爲大同木峻捧事本縣木品自有流來升數今年所捧比前升數豈必加峻而以其在於再昨年麤短之餘故致此謗言倉逋之代錢斑駁吏還之混入停退營作米之未梢徵族逋穀之虛名疊出這間委折詳陳前供云請刑推得情敎以除刑推議處
정조 22년 · 강
命內官咸昌郁移送禁府擧行
정조 22년 · 목
刑曹啓言因左捕廳啓辭逃躱罪人私奴大根移送刑曹照法嚴繩事命下矣大根嚴刑後慶源府爲奴乭夫里富寧府爲奴押送大根責立之內官咸昌郁三陟府定配亦卽押送許樑依下敎放送敎以咸昌郁移送禁府擧行
정조 22년 · 강
重推慶尙左兵使李普漢
정조 22년 · 목
承旨鄭尙愚啓言慶尙左兵使李普漢狀本署畵麤大有欠敬謹請重推從之
정조 22년 · 강
停京畿及三南關東海西秋操南北兵營及淸北秋操竝爲設行各樣都試及災傷覆審校生考講等事依前例擧行各該道未行操處官鎭門聚點各別嚴飭
정조 22년 · 목
右議政李秉模啓言總戎使申大顯水原留守徐有隣廣州留守洪檍江華留守申光履京畿水使吳載徽永宗防禦使李晢平安監司閔鍾顯兵使李儒敬黃海兵使李格江原監司金履翼統制使尹得逵慶尙左兵使李普漢右兵使安橚忠淸兵使李文爀水使具明遠全羅前兵使申鴻周左水使趙岱右水使金處漢北兵使李潤謙南兵使徐有秉秋操取稟狀啓以爲今秋水陸操合操城操巡操面操巡歷巡點及未行操處官鎭門聚點竝請令廟堂稟旨分付災傷覆審校生考講鄕騎士勸別武武學都試依例設行爲辭矣今年農形東西北諸道可占豐登其餘諸道不無優劣而其爲均稔有未可必京畿三南水陸操合操城操巡操面操及巡歷巡點竝停止關東則昨秋行操平海蔚珍等邑亦不無如干被災處海西則向來水災雖不大段昨年被水各邑祛沙墾土之餘民力未蘇一體停止北兵營之春操於茂山以北秋操於富寧以南南兵營之春行於三甲秋行於端川以南自是定式而北之茂山以北南之三甲年前一經春操則今秋之設行於富寧及端川以南自是當次年又荐登竝爲設行之意分付關西則例以春南秋北而南則近雖一行北操久廢淸北諸邑間被漂頹之災而大體論之可謂連豐巡操城操依例設行之意分付各樣都試及災傷覆審校生考講等事依前例擧行之意知委各該道未行操處官鎭門聚點依近例各別嚴飭從之
정조 22년 · 강
權減訓局陞戶四名重推京畿監司李在學
정조 22년 · 목
右議政李秉模啓言訓鍊大將李敬懋上疏批旨下廟堂稟處事命下矣訓局陞戶數雖小而法甚美諸般可用之才多出陞戶決不可容易減數而以今事勢言之他道加定旣無其路畿邑疊定亦是行不得之事依京畿道臣所奏訓局陞戶四名姑爲權減之外恐無他道而凡事一開路則易致陵夷此後此等闊狹之論一切嚴防訓局體貌何等嚴重而道臣之不請稟處直請分付該營有關京外體統京畿監司李在學請從重推考從之
정조 22년 · 강
命平安兵營各年停減之代今年該道舊還收捧時以他衙門穀移充
정조 22년 · 목
右議政李秉模啓言平安兵使李儒敬狀啓以爲本營支放專靠餉耗而一自蕩債之後元餉停減之數又過萬餘石故耗條隨而減損排用無以成樣而本營支放添補東林城餉耗米三百石再昨年移劃本府郭山郡案付軍身役錢二百兩蠲減而餉耗軍布不減之前不足之數殆過三百石之多自減東郭餉錢以來去年割本之數爲六百二十二石則至於今年勢將竝耗割本而其數將爲七百石一年二年本愈縮而耗益減苟捄其弊須得不關之錢穀然後可無窒礙之患而昌城府穀多民少之弊比他邑尤甚以二千入百七十餘戶偏於應分折米二萬五千一百八十石則大中戶所受恰過十餘石小殘戶不下七八石實爲難支之弊又以該府當峨山城餉米竝耗添本逐年增分其爲民瘼有倍於府還而自癸已至昨年二十五年增耗添本之數折米爲一萬三千八百七十四石耗爲一千三百八十石雖除城府年例應下五百二十五石耗八百六十五石逐年添分滋息無限而營餉則割本漸縮城餉則添耗漸加且有癸巳年本府許劃之已例當峨山城餉米添本耗一千三百八十七石中五百二十二石依前劃下於城府公下七百石以本營支放添補次逐年劃下一百六十五石如例添本仍分事請令廟堂稟處矣該閫以八路中雄閫近來凋弊轉甚而旣先於東林又先於郭山數雖無多勢必切悶而第念本道穀簿務在儲積當峨城餉設有民弊或移平倉或移他邑不無其路歲劃七百石一款不可輕議今姑置之該營各年停減之穀恰過萬餘石云今年該道奮還亦當參量收捧分付道臣來頭分排時各營奮還設或拘於年條未充元數以他衙門穀準數移充則此乃收拾等棄之穀永有支放復奮之效其爲利害便否比諸劃出見在之城餉不啻相懸請以此意知委道帥臣預令知悉擧行從之
정조 22년 · 강
命大小科場移設營下所入物力措處之方竝依各該監營所報施行每式年道臣掌試事依年分敬差之例前期提稟著爲式
정조 22년 · 목
右議政李秉模啓言昨年因大小科場之移設營下所入物力自各該監營從便措處之意有所行會矣卽見諸道丁川報則或以錢拮據或以穀區劃以爲勿煩各邑永久遵行之道而其中關東則自營門措辦外不足之數分排各邑略略添補雖若有違於勿煩各邑之意其實則最似無弊一竝依所報施行之意請分付各該道從之敎以此事曾欲定式而未果矣災傷覆審卽都事應行之職務而先朝乙亥以後道臣替行而每年年分事目頒下之時度支之長必以敬差官差送與道臣替行間年年提稟都事掌試道臣替行旣援年分敬差之例則每式年前期提稟以寓存羊之義爲可以此意分付禮曹定式
정조 22년 · 강
命前前海伯徐邁修施以罷職之典本營償債事隨時釐捄及期收殺乙卯請得加分穀中今歲已分給耗條待秋還錄元穀自明年依例半分留
정조 22년 · 목
右議政李秉模啓言頃因黃海監司李義駿上疏該營蕩債時乙卯請得加分條之混入委折關問該道卽見其所報則以爲乙卯請得加分四萬四百石以本營停退各穀次第收捧則依奮還錄之意已有所論報此與永永請得者有異而丙辰償債變通之後爲捄營下諸弊以其加分剩餘量宜區處付之償債節目蓋其各樣區處之方與當初請得之意未免矛盾加分中四分三三萬三百石所當盡付之留庫條而今番變通旣値節晩列邑之分糶幾畢故就其加分中折米二萬二百石還付各邑留庫條云該營蕩債已經廟堂論責今不必追理而至於年前請得加分之穀蓋爲該營穀停退條收捧前支放不足之需則停退條以次收捧之後卽當依其數次次還錄如法分留而拖入於諸般捄弊者無論多少事極可駭當該前前道臣徐邁修施以罷職之典償債節目之有弊無弊有難一一遙度而論以大體限以庚申準數充報云爾則隨時釐捄及期收殺自是後人之責此則自備局措辭嚴飭使之限滿後直以準償形止報來所謂請得加分條道臣報辭旣以爲今値節晚分糶旣畢故就其加分中折半二萬二百石還付各邑留庫條云已分給耗條待秋還錄於元穀自明年依例半分留之意請分付從之
정조 22년 · 강
命今秋年分依近例委之道臣
정조 22년 · 목
戶曹判書趙鎭寬啓言今秋年分事目非久當爲磨鍊而敬差官不爲差送專委道臣已成近例今年則何以爲之敎以依近例道臣爲之
정조 22년 · 강
推總戎使申大顯本廳將士支放米貿用於戶兵曹
정조 22년 · 목
總戎使申大顯啓言本廳將士支放條昨冬因朝令以錢代捧矣春後市直騰踴貿米無路故軍校支放以錢放下溯考旣往未有前例專仰斗料之類誠爲矜悶昨秋行幸時因三邑守令所懷各該邑移轉有減給之命矣今年當分條中六百二十石尙在未分中此與元留庫有異姑先推移放下後待時貿米還充實合便宜矣敎以旣聞之後豈可使之以錢代米放料乎不爲早卽筵稟以致許多軍校之公然不得喫米者豈成說卿則推考旣有筵敎從便貿用於戶兵曹
정조 22년 · 강
藝文提學洪良浩陳疏辭職賜批
정조 22년 · 목
疏略曰藝苑除命忽下於伏枕呻囈之中臣病旣貞痼情又臲卼合作聖世之棄物豈可曳履於花甎之班乎至若見叨之職又有公格之有拘者蓋曾經文衡者不得行提學之任其來已久便成故事昔在肅廟朝故重臣金鎭圭旣經文任之後不復行公於提學奧我英廟朝故相臣李宜顯適帶弘文提學而以前文衡當新薦之時引義不進大臣啓遞然後始爲行圏其後故重臣徐命膺故相臣李福源亦皆援例引義得蒙體諒間雖有一二行公之人或因副急而乍膺非謂當然而可常也且於向政弘提之差出也銓曹啓辭謂無無故之人只以二望擬入則如臣者不足備數於前望其意可見臣之不可冒進也於是尤決矣伏乞亟命鐫改批以曾經文衡者於文任雖有一二辭遞之人續典中昭載通擬之語此非金石之典乎至於昨云無人翌又備望顚倒之責在於銓臣卿其勿辭行公
정조 22년 · 강
命洪原縣監李明淵差兼春秋設壇於甲山渰漂處宣讀祭文以侑之慰諭其妻孥仍命道伯着意賙恤被災民戶還上身役竝爲蕩減
정조 22년 · 목
咸鏡監司李集斗狀啓以爲甲山府今六月十八日酉時始雨連日暴霔至二十五日開東乃止其中同仁社大洞里處在於峽谷而水勢甚急民家漂沒爲一百十六戶人命渰死爲一百三十八口別社下倉亦爲漂流還上各穀三千五百六十石一時漂失而拯出只爲四百二十六石零長津府自十八日至二十三日連爲下雨二十五日乃止全家漂失三十三戶半家頹壓二十七戶人命幸免渰死敎以甲山水災民舍之漂失者爲一百十六戶而人命渰死爲一百三十八口聞甚驚慘寧欲無言比諸年前明川渰漂雖有多寡之別而一社之偏酷殆有甚焉渰死之處分付地方官另設一壇待祭文下去令奉命之祭官招集死者妻孥於壇場之外一邊慰諭一邊備祭物以祭文讀而侑之死者及全沒戶孤寡道伯拔例賙恤被災民人無論生死新舊還上身布雜役等諸般可徵者一竝蕩減三懸鈴嚴飭行會道伯而設祭則當遣史官自京下送恐有爲弊於小民以出宰經幄者差兼史代行事體反有勝者洪原縣監李明淵權付春秋兼銜爲祭官所下祭文讀宣其他慰諭等事着意擧行事分付此意一體下諭兼史處擧行後使之狀聞
정조 22년 · 강
御春塘臺頒貢馬如例
정조 22년 · 강
削喬桐府使吳載徽職
정조 22년 · 목
京畿監司李在學狀啓以爲喬桐府有殺越人命之獄府使吳載徽依例行檢而非但獄情之不能詳覈格例不具違錯多端至以實因不明的不得懸錄至於被告正犯干連等名色竝不擧論及至覆檢傷處明的詞證俱備而初檢旣不具式故又行三檢三檢所報一如覆檢成獄之後初檢失實之狀尤不容仍置該府使所當論勘旣兼統禦使不得循例狀罷請令廟堂稟處敎曰殺獄文案何等審愼則報辭之首尾橫決萬萬駭然該府使吳載徽不可以兼任統禦有所稟處爲先削其職名以爲按獄不審者之戒其代令該曹口傳差出該案錄啓事回諭
정조 22년 · 강
以柳孝源爲京畿水使口傳也
정조 22년 · 강
諸承旨持公事入侍于誠正閣召見下直守令及初仕人茂山府使閔百履肇慶廟參奉朴宗民
정조 22년 · 강
遞承旨李晚秀宋銓以李鼎揆洪義榮代之竝前望也
정조 22년 · 목
晚秀銓不爲仕進也
정조 22년 · 강
命前假注書黃基天仍察上注書
정조 22년 · 강
命漢學文臣及武臣殿講生涼後更稟
정조 22년 · 강
以申大顯爲左捕將李得濟爲禁軍別將
정조 22년 · 강
命濟州牧摘聚靑皮以爲販貿之用
정조 22년 · 목
該牧使曹命楫以靑橘枳殼枳實初不結實進上靑皮等三種未能如例封進馳啓敎以雖非本司所關豈有不管攝之事乎靑皮之爲物緊於藥用而聞大小藥局所需絶罕甚至內局濟衆丹製間有微稟之擧民間日用之未免苟且可以推知此豈成說乎近來之人氣品無非痰積之類則靑皮之爲緊可知另飭該倅使之各別摘聚以爲販貿之用如或枯損而然則嚴飭多植事分付
정조 22년 · 강
遞內局提調金文淳以鄭唱順代之前望也
정조 22년 · 강
命從浦萬戶韓根馨待闋服復職
정조 22년 · 목
平安兵使李儒敬以根馨兵符封留本營馳啓敎以其間旣無中下待闋服復職事分付
정조 22년 · 강
命淸北輪操設行便否令廟堂關問該道帥臣以聞
정조 22년 · 목
敎曰詰戎重政也不可輕議闊狹昨於賓筵西之淸北北之南北關輪操設行一款雖已依施今年頹漂全在安州以北諸邑雖非全一邑擧一面之汎濫被水之處必有偏被之苦且況一邊下送宣傳官慰撫一邊具裝齎糧使之赴操者民情事勢果無難便之端乎問于道帥臣各具意見報來後草記事令廟堂知悉卽爲行會無或遲滯
정조 22년 · 강
命觀刈取稟依大中祀享親傳香祝取稟例貼單啓聞仍著爲式親耕取稟亦視此例
정조 22년 · 목
因奉常寺東耤親耕田皮稷成熟事草記敎以攝刈粢盛所重事體至爲尊嚴成熟緣由以其草記爲之之致每未免雜入於汗漫公事軸欠敬甚矣自今文移禮曹自禮曹依大中祀享親傳香祝取稟例長紙貼單啓聞而判付用奉敎承宣着長銜或直自太常啓聞而例視右式亦可如此如彼間就其便當指一定式草記○奉常寺啓言粢盛耕穫所係至重成熟取稟之只以草記擧行者雖因流來循襲之致而事體終涉苟簡自今以後依下敎隨其成熟先期文移于禮曹自禮曹長單啓聞一如親傳香祝取稟之例儘合事宜至於先農祭後付種緣由及刈穫後斗斛數爻旣與上項取稟有異依前自本寺草記擧行允之敎以親刈取稟如是定式所以重粢盛也親耕取稟亦用此例事分付禮曹
정조 22년 · 강
禁府以內官咸昌郁押送三陟府己酉所啓
정조 22년 · 강
勘放金吾時囚金喆淳
정조 22년 · 목
該府以金喆淳杖一百收贖告身盡行追奪私罪施行啓允之敎以功減一等
정조 22년 · 강
吏曹判書金載瓉陳疏乞遞賜批許之
정조 22년 · 목
批以政期未必非瓜限然而做錯之外往往有破壞格例處未聞推緘之滿囊所以爲卿憫歎引病陳懇又如此本職今姑許遞
정조 22년 · 강
減下修撰洪樂游春秋兼銜
정조 22년 · 목
樂游與承旨鄭尙愚有娚妹應避之嫌陳疏乞遞批許該曹稟處該曹援例請減下允之
정조 22년 · 강
以金文淳爲吏曹判書前望也
정조 22년 · 강
命藥房提調鄭昌順牌招
정조 22년 · 목
敎曰慈殿湯劑監煎之時提調之稱病不進事體未安藥房提調鄭昌順推考牌招卽爲監煎
정조 22년 · 강
知事鄭昌順陳疏賜批
정조 22년 · 목
疏略曰臣卽一聖世之僇人耳狷隘之性多仇少與率直之言有觸無諱孤立周行坦裏自恃低徊睢盱之場▣埴鍾漏之塗揚歷內外餘四十年只信古人聖主知臣臣不孤矣之言人猜不知鬼怒不覺宜去不去當退不退畢竟狼狽自取坑坎遭彈而後去被嘖而後退噫禽鳥微物色則斯擧臣旣昧避色之智已受矰繳之加上有閔覆之天下無措足之地頭戴容光之照心抱覆盆之冤臣方自怨自艾未暇尤人此臣所以年前登對之時面陳乞骸之懇敢引古者勒致之例而未奉兪音泯默徊徨三載于玆若臣一去之義不待三字之銜使臣無他情病可堪奔走懸車之年已過禮防之限斯存縻之以爵祿不如養之以廉恥傷之以任使不如與之以骸骨伏乞刊臣朝籍許臣斥退批以前此悠悠由於不知本情勿辭行公○敎曰慈殿湯劑監煎之時提調豈敢過時不爲入來乎批下更卽牌招
정조 22년 · 강
吏曹判書金文淳疏陳病狀乞遞賜批
정조 22년 · 목
批以宿趼也卿其勿辭開政○敎曰吏判批下卽爲牌招
정조 22년 · 강
命平壤庶尹今日政擇差催促下送
정조 22년 · 목
敎曰平壤庶尹身死之代今日政各別擇差待下批催促下送
정조 22년 · 목
以朴崙壽爲掌令沈煥之爲禮曹判書尹厚東爲平壤庶尹
정조 22년 · 강
命罪人趙匡廉減死絕島爲奴
정조 22년 · 목
捕盜廳以宣禧宮內作賊罪人趙匡廉捉得啓敎以爲先嚴覈捧草供草記又啓言罪人趙匡廉嚴覈取招則以爲渠居生於宮底而本宮色掌之任父子相傳隨行矣今年正月夜間潛入內人房爲隣房人所發覺見逐仍以行止殊常汰去色掌渠妹以本宮內人不欲周旋仍存亦不爲對面有若絕其同生之義以此居常痛恨一欲逞憤果於今月初八日夜乘渠妹出他之時潛入房內欲偸家藏器物至於發覺逐出之境又於初十日夜入房內未及偸出亦爲現發萬死無惜云敎以旣有捧草供草記之命則當以草記具草供入啓而不此之爲卿則推考昔在先朝以毓祥宮墻垣踰入賊事其時捕將及罪人等處分何如乎今番事雖與其時大有間焉雖不別般處分而近來捕廳譏詗之解弛可知不可以登時捉納有所寬恕此後另加着念趙匡廉移送左廳別般嚴治減死絕島爲奴
정조 22년 · 강
遞都總管蔡弘履
정조 22년 · 강
諸承旨持公事入侍于誠正閣召見藥院提調鄭昌順副提調洪義榮
정조 22년 · 강
召見備局有司堂上及全羅兵使徐英輔江華中軍李運昌于誠正閣
정조 22년 · 강
命僉正洪守榮家賻物優數輸送
정조 22년 · 목
敎曰地處何如聞其奄逝慘惻之外本家無主祀之人何以慰譬慈心乎職雖蔭官前有可援之例僉正洪守榮家賻物優數輸送板材價題給事分付該曹
정조 22년 · 강
承旨鄭尙愚疏陳母病乞救護踏啓字
정조 22년 · 강
命拯活人命人李謀金帖加豐德府使金珠淵令該府拿問
정조 22년 · 목
京畿監司李在學狀啓以爲卽接豐德府使金珠淵牒呈內安山居船人李成才等十六名去月間爲捉蝦乘船入海風雨猝作波濤洶湧漂到於本邑境船板拆破許多人命將至盡沒本邑居船人李謀金適見此狀持一隻船來救十六名盡爲得活宜有褒賞之道云請李謀金施賞令該曹稟處敎以船人李謀金之拯活人命至於此多其在重人命之意何待回啓帖加卽爲成送回諭去月之事今始報來該邑雖謂之無倅可也爲先令該府拿問該府使捧口招以問
정조 22년 · 강
命忠淸監司李泰永禮山縣監朴宗羽罷黜狀啓還下送
정조 22년 · 목
泰永以宗羽謂有私嫌不呈公狀事罷黜馳啓敎以此時該邑豈可徑遞私嫌云云焉敢登諸奏御文書乎狀啓還下送
정조 22년 · 강
命湖西戶籍軍案修改退限事依狀請許施亦爲行會於兩南
정조 22년 · 목
忠淸監司李泰永狀啓以爲本道今戊午式戶籍與軍案退限於明年事昨年因特敎自備局行會臣營而第念今年穡事無論沿峽被旱孔酷目下民情到處遑急此時之收斂軍民責成籍案爲弊愈甚雖使更爲退期留待明年尙在一式之內亦無過限之慮戶籍軍案修改之限更以明年秋退定恐未知何如請令廟堂稟旨分付敎以依狀請施行事三懸鈴行會本道及兩南其中已捧處不必還給無若昨年之旣徵更徵之有害無益事嚴飭此後繡行及備郞之行實惠有無使之考察
정조 22년 · 강
壯勇營御營廳以峨嵯山下獵虎啓
정조 22년 · 목
該營該廳啓言峨嵯山下胎峯近處有虎跡自司僕寺報來兩營善放砲手各三十名調發將校率領自今日行獵矣敎以牙兵減數出送又啓言本營及御營廳牙兵各三十名內各減十名矣敎以觀勢從便先爲撤獵後草記
정조 22년 · 강
命濟州牧使曹命楫越俸一等
정조 22년 · 목
司僕寺啓言濟州後運年例進上馬八匹山屯馬二百匹內一匹船中故失一匹中路故失實納二百六匹而年例馬則乃八駿名色今此所納俱體小玄黃無一可用請封進官該牧使曹命楫爲先從重推考敎以武倅反不若文倅乎越俸一等
정조 22년 · 강
左捕廳以罪人趙匡廉嚴棍三十度後移送秋曹啓
정조 22년 · 강
以沈晉賢爲承旨前望也
정조 22년 · 목
因吏曹承旨有闕稟命前望單子入之
정조 22년 · 강
施賞壯勇營御營廳捉虎將卒
정조 22년 · 목
該營該廳啓言兩營善放砲手等行獵峨嵯山於新峴近處中虎一頭捉得封進捉虎將卒姓名別單書入而請姑撤獵間間出送牙兵更尋虎跡允之敎以此後行獵兩營輪回與一營傳當間指一定式○捉虎將壯勇營敎鍊官李宗淵御營廳敎鍊官吳載憲各弓矢一部先殺壯勇營牙兵車大謙木四疋布二疋再殺御營廳牙兵金萬順三殺壯勇營牙兵崔益星各木三疋布一疋
정조 22년 · 강
知敦寧申思運以無敦寧陳疏乞遞命下該曹稟處秋曹以罪人趙匡廉智島爲奴定配押送啓
정조 22년 · 강
命秋曹囚李圭輔嚴刑取招監察李春英令該府嚴問捧口招以聞大司憲徐龍輔處問啓
정조 22년 · 목
刑曹啓言卽接廣州留守移文則以爲肆覲站撥將牒呈內今月十四日夜京居李姓兩班多率奴僕下來本站本站監官池興麟私自結縛其所施刑無所不至仍爲捉去京中而所率下人皆稱刑曹使令仍爲縛去興麟牢囚典獄莫重守護監官私門結縛任自捉來事係變怪所謂李姓兩班自本曹捉來嚴査照法云故西部幼學李圭輔捉來推問而池興麟亦自典獄放還故傷處看審則諸般傷痕極其狼藉李圭輔之蔑法肆虐委折旣皆平問自服行宮咫尺之地犯手守直之人者不勝驚心所當照法嚴繩而池興麟傷處未分死生圭輔辜限間嚴囚待結末依律重勘至於假稱刑隸捉囚典獄一款圭輔言內借隸憲府捉囚云故査問於憲府下隸則因監祭李春英之分付出往江頭合力押付保授典獄云矣法府下隸之非公幹不得推捉法意甚嚴而鄕民橫侵旣係法外保授典獄尤涉駭然請監察李春英令該府拿問處之敎以事未前聞李圭輔爲先嚴刑取招憲隸及假稱刑隸之類亦爲刑推取招監察李春英令該府嚴問捧口招以聞身爲一府之長者任其屬官之恣行非法縱隸肆虐不飭之外不知亦罪其委折都憲處卽爲問啓又啓言罪人李圭輔所由金聖才奴卜金七中等嚴刑取招圭輔招內渠以京中士族渠父年過七十而農幕在於肆覲坪近處故月前下往留住矣池興麟與渠家奴相詰逢辱而來訴渠父請治其罪故渠父以治罪之意爲言則興麟乘醉發怒言語不恭甚至於扶曳渠父之頭髮足踼渠父之膁肕者故渠往訴本官則以十餘笞略治更訴留守則以更査嚴處爲題故渠以爲父雪恥之心必欲躬自逞憤雇得隣居卜金七中兩漢下往本站捉來興麟先爲結縛屢打肩胛則興麟平坐倨傲故以椽木撑其膁肕而跪坐此外無他犯手之事至於假稱刑隸事卜金輩捉來興麟之時或有假稱而渠則實爲不知借隸憲府牢囚典獄事渠往見監察李春英以爲吾當捉來池漢幸使府隸押致移法司重治云云矣及其捉來興麟到瓦峴則所由金聖才來俟故仍爲交付後渠則歸家云金聖才招內渠以監察陪所由官員分付內親知李姓兩班見辱於肆覲坪居民方以捉來事下去待其來到江頭同力捉來囚禁典獄後來告云云故渠往俟于瓦峴矣李姓兩班果率兩奴縛來何許一漢故保授典獄仍卽往告曰捉來漢卽行宮近處人也私自囚禁如何云云則分付內卽爲放送故亦依分付放送云卜金七中等招內渠等非李圭輔奴子而給雇價要與偕往肆覲站故受雇隨往則李哥兩班庄奴三十餘人持杖突入池興麟家捉出結縛之時李哥兩班謂渠等曰汝等則以司憲府使令稱號爲宜云故渠等只依其言稱以憲隸而已刑曹使令之說初不發口至於縛打興麟則李哥庄奴一齊下手故渠等則未遑犯打云矣李圭輔則假稱曺隸一款終不直招所當加刑取服而池興麟之被打傷損旣甚不輕姑爲嚴囚待辜限更加訊問依律重勘金聖才則稱以官令合力捉來保授典獄極涉痛惡後重勘處卜金七中等隨往圭輔惟令是從則捉來之時必不無助勢毆打之理而推諉圭輔之庄奴初無犯手云者尤爲巧惡假稱刑隸則雖爲抵賴而假稱憲隸則亦皆遲晩請一體照勘允之敎以李圭輔所爲萬萬痛惡自當待辜限照法勘斷而池哥如或終不致斃則渠之向李匡顯曳髮踼膁備施憤毒之狀與圭輔所供果然無錯與否卿等詳覈亦不可全然無罪竝知悉擧行
정조 22년 · 강
罷大司憲徐龍輔職遞差執義趙德潤掌令權晙持平尹之鉉
정조 22년 · 목
政院啓言問啓事命下矣問于大司憲徐龍輔處則以爲臣猥以無似之賤濫叨風憲之長尸素癏曠無往非罪而迺者監察李春英法外捉拿鄕民事出而臣之不職之罪尤無所逃京司之非公幹而不得推捉鄕民法意至重各司拘囚之禁年前飭敎尤爲截嚴雖在閑漫諸司一有所犯尙不免違法冒禁之律況於執法之地有此前所未有駭悖之擧至登於秋曹之啓而臣則身居一府之長旣不能先事威戢又不能登時糾察一則臣罪二則臣罪惶隕悸恐不知所對云矣敎以生疏之監察設或昧例犯科爲其長官者修明府務於未然則無於古之駭擧豈在於御史裏行之列乎況是誰家之裔而恩出蔭庇則糊口越視任其抵罪何敢逃其責乎施以罷職之典雖間於長官其爲不職所失惟均憲府行公諸臺亦爲遞差
정조 22년 · 강
命監察李春英汰去放送仍令兵曹內禁衛口傳施行豊德府使金珠淵放送
정조 22년 · 목
義禁府啓言監察李春英口招以爲渠子與李圭輔爲娚妹間而圭輔家農庄在於肆覲站矣其父李匡顯適爲下去逢辱於村漢圭輔率其奴僕方欲捉來以爲呈法司雪恥計而中路失捕可慮陪隸懇請暫借故切姻間拘於顏私不得已送一隸江頭果爲押來仍爲保授於典獄聞是行宮監官云故不勝驚心卽爲放送而借隸保授自陷蔑法之科罪合萬殞云請上裁敎以渠家卽三帥八閫中一也所以訪裔而錄後出於感舊念故則渠所以持身奉公宜倍他人職忝風憲官是裏行行此非法之擧名登法曺草記其爲痛駭別有甚焉而觀其爰辭稍間於直送外邑而該隸則分明越境焉逭不能檢戢之罪乎汰去放送而將家本色守之固可令訓局傳令勸武仍令兵曹內禁衛口傳施行以爲法則伸而祿亦霑之地又啓言豊德府使金珠淵口招以爲船漢李成材等李謀金拯救人命之意來呈而係是登聞之事則只憑船漢一張之牒遽然報營有欠愼重故一邊採探其眞僞於喬桐境破船處而船漢等旣在安山故一邊密探於該浦口涉海往來自費多日以致報營之稽滯此莫非渠不善擧行之罪云請上裁敎以後勿如是之意嚴飭附過放送
정조 22년 · 강
遞承旨李鼎揆洪義榮李溏以洪明浩李肇源李祉永代之竝前望也
정조 22년 · 강
命典簿洪就榮入處奉朝賀本第攝奉其祀以待長孫之長成
정조 22년 · 목
敎曰故牧使洪守榮以其家繼曾之宗今也不淑而其子穉幼未堪主祀言念外氏宗事衋然而傷怛然而疚無以仰譬我慈心欲求寬慰之方未暇爲逝者而悲也葬之前固可廢祭葬後主事之人則不可以闕如也審矣若稽伊川之捨程昂而主太中之祀有不敢遽議亦不可援引然李繼善之家宗子幼故繼善代行朱子許之以攝主但主其事名則宗子主之云者卽千古不易之正論而於禮且有之子幼則以衰抱之人爲之拜者是也蓋謂抱之者攝而行之非抱者自行也然則比之荀連之卒以荀輯而奉荀勖之祀者豈不大有間焉乎故質家親親文家尊尊此商禮姬典之所以不相沿處而因其宗子之年幼聽其尊屬之攝祀正程子所謂旁枝爲直幹朱子所謂傳重非正體而春秋傳中桓幼而隱攝雖公私之異例亦古今之通誼則此家主祀宜定攝祀之人而逝者之弟之子若有之固無容更議而旣無之矣然則奉朝賀子姓中仲子之子當攝也見方居憂而未稅服焉或曰奉朝賀子姓叔季猶在以此爲歸云而以親屬言之於逝者之子爲從祖父之親矣以從祖而攝從孫古無其例有難創行徐邈之言曰見有諸孫則使一孫攝主昉於通典卽指衆孫中只取其一之謂也初非明言其伯仲叔季之序蓋可知也且朱子卽朱惟甫之第三子振之孫也尙主其墓祭大抵長子之孫幼而無仲子之所出則取其第三子之孫而攝而行之於此足亦可按宗子年幼而名則主之者所以嚴萬世之宗統也支孫攝行而長則還之者所以權一時之制義也君命爲宗之文昭載於儀禮註疏況勳戚與大臣家祀事之稟命于朝廷卽亦邦典予於是乎豈可無一言乎典簿洪就榮依朱文公家故事入處奉朝賀本第攝奉其祀以待長孫之長成求之禮義而允叶參之情文而無闕此意知敦寧知悉知敦寧兄第雖緣序行之太高不得如禮攝奉自當略倣朱廟野在傍助之規迭相佐之而月朝承候亦當勿替幷以此意知悉
정조 22년 · 강
遞承旨洪明浩蔡弘遠以權裕姜彝正代之竝前望也
정조 22년 · 목
明浩違召弘遠不爲任進也
정조 22년 · 강
召見有司堂上李時秀于重熙堂
정조 22년 · 목
備邊司啓言頃因傳敎淸北輪操設行便否關問道帥臣矣卽見平安監司閔鍾顯兵使李儒敬所報則監司以爲浹朔成霖田穀之災損民戶之漂頹淸北尤甚而其中安州等七邑俱是巡操歷路而漂頹家戶雖已奠接民勢尙未蘇安以近日言之雨澤慳閟各穀萎損雖辛成就未免穴農當此之時軍民裹糧赴操則民邑貽弊不些今秋巡操恐難設行云兵使以爲淸北停操旣在二十年之久而雖有四朔邑操鼓鐸鐲鐃無以卞知進退坐作亦難慣熟且今年水災元非全一面懷襄被災民人之應赴操鍊者擧一道而論之不至夥多若以應赴軍兵中被災之類勿使赴操簡其旗鼓從便輪操則民情事勢恐不相妨爲辭矣軍民軫恤之責營閫何間而道臣兼管農政帥臣職在治兵其所牴牾固無足怪然特敎詢問之命卽由於漂頹之多在淸北而道臣所報盛陳其赴操難便之狀則恐難强令擧行今秋淸北巡操姑爲停止官鎭門聚點及四朔邑操着念修明之意請分付允之
정조 22년 · 강
咸鏡監司李集斗以定平府使崔命健罷黜馳啓
정조 22년 · 목
狀啓以爲定平府使崔命健謂有親病受由上京而且有情勢還任無期云故不得已罷黜
정조 22년 · 강
命南兵使徐有秉勿待罪
정조 22년 · 목
有秉狀啓以爲甲山府同仁社大洞里人命之渰沒倉穀之漂失事當趁卽馳啓而本道巡察使李集斗已爲登聞漂流別社下倉旣是還餉竝置之倉而該府使所報中元還與軍餉初不區別有難往先修啓故發遣親禆使之摘奸關飭該府亦令更報矣臣營句管軍餉漂失穀名石數今纔報來故開錄于後倉舍基址常時不善看飭致有如此之擧事涉疏忽還餉名色不卽詳報以致陳聞之遲滯該府使李檍不勤之罪誠極駭惋該邑座首捉致科治而在臣管轄之道亦萬萬憂悶惶恐待罪別社下倉軍餉穀漂失石數牟米一百五十石內一百石漂失五十石拯得耳麥八百石內五百四十石漂失二百六十石拯得敎以勿待罪事回諭
정조 22년 · 목
諭善尹得孚入見如儀僚屬韓用和原任直閣南公轍隨入講說見講學廳日記
정조 22년 · 강
命畿伯及三南道臣列邑雨澤隨其報來雖以一二邑形止績卽狀聞
정조 22년 · 목
敎曰昨暮之雨間有簷響測雨器水深爲三分而畿營在近城之地今聞未得同沾云道內諸邑或有霔灑處乎近來諸道農形登聞坐鎭太過一味諱災但曰及今一霈方切顒望者不已伈泄今又東風鎭吹雲屯解駁昨雨之遍及尤未可必列邑雨澤勿循常例隨其報來雖一二邑形止續卽狀聞事下諭于畿伯及三南道臣
정조 22년 · 강
命以再明日親行皇壇望拜禮
정조 22년 · 목
政院啓言今七月二十一日神宗皇帝忌辰日親行望拜禮何以爲之乎敎以當親行矣
정조 22년 · 강
吏曹參判李祖承疏陳祖母之病乞遞賜例批
정조 22년 · 강
獻納徐有聞疏陳母病乞遞賜例批
정조 22년 · 강
命吏曹判書金文淳給由參判李祖承參議魚用謙許遞
정조 22년 · 목
文淳等違召因再牌啓辭敎以判堂病勢姑未差可云給由今聞承宣言參判之親病參議之身病俱難行公竝許遞參判前望單子入之待下批牌招開政
정조 22년 · 강
李敬一爲吏曹參判前望也
정조 22년 · 강
判付事金憙疏陳私義乞遞專對之任賜批
정조 22년 · 목
疏略曰專對之命又及於臣此豈臣夢寐所到耶昨年之再叨是任也私心之驚遑慚恧有倍於乙卯之秋而纔陳血懇卽許遞免竊自以爲區區私義旣我聖明垂察從今以往庶不復以此事煩瀆不意今年此命還如昨年臣之慚恧驚遑又奚但如昨年而已耶臣每見賤名廁於使望則輒不覺怵然而顙有泚赧然而頑發騂蓋人之彝性根於天賦雖以如臣之不肖無狀忝厥祖先者消滅他不得矣臣言至此臣情可見乞遞臣正使之任仍命銓曹勿復擧擬於此後批以卿之尙處鄕廬義無必然須卽捲還副予至意謝使望之點下格例所在蓋出於不獲已亦何可强所難强疏請勉副仍命遣史官傳諭
정조 22년 · 강
吏曹參判李敬一疏陳母病仍卞李秉鼎疏語失實乞遞本職賜批
정조 22년 · 목
疏略曰臣於月前伏奉亞銓除命而母病危劇無以離捨供職坐犯違傲特蒙鞶禠之恩命今又除旨復降而臣母病情尙苦目下難進之情理與前無異召命荐下末由承膺且臣於向來前判書李秉鼎之疏有不可晏然者蓋因對卞臺避忽然攙及臣名或曰憾臣次骨當面不語或曰齗齗蓄怒蓋彼乘機下石之狀其時登筵諸臣無不目覩臣不必索言而自是厥後臣果不與彼款洽則彼所書之固無足怪而第其疏中猥蒙淵衷之開納仍降諸臺遞差之命云者臣不勝駭惑伊日處分載在記注一考可知而今於歲月稍久之後忽地變幻事實粧撰爲設抑何意也臣涉世昧方冥▣迷途早晩顚沛固所自料而近又出入睢盱之場不思斂退之計則鋒鏑之來勢所必然乞遞臣銓曹佐貳之任俾便救護批以卿其勿辭救護母病
정조 22년 · 강
遞吏曹參判李敬一
정조 22년 · 목
敎曰吏曹參判參議前望無故可以行公者只有此銓堂故點下而聞有親病守令差代不可遲滯時無行公堂上亦不可口傳擧行參判李敬一許遞前望單子入之待下批牌招開政
정조 22년 · 강
以徐龍輔爲吏曹參判前望也命敍用
정조 22년 · 목
承旨尹光顏啓言新除授吏曹參判徐龍輔方在罷散中何以爲之乎敎以敍用
정조 22년 · 강
遞副總管李潤慶李得濟李祖承以具㢞崔東岳西春君燁爲都總管宋鍈李鎭復李章漢爲副總管竝前望也
정조 22년 · 목
都總府啓言親行望拜禮時寶劍侍衛不可不備員而副總管李潤慶李得濟李祖承俱有身病三員未差請令政院稟旨變通仍令該曹口傳差出以爲備員寶劍侍衛之地敎以許遞前望單子入之
정조 22년 · 강
有政吏曹參判徐龍輔進
정조 22년 · 목
以宋煥箕爲大司憲李貞運爲執義洪樂游爲掌令朴宗京爲持平李魯春爲副應敎李致中爲右參贊李敬一爲禮曹參判李商一爲定平府使
정조 22년 · 강
仍任奉常提調徐龍輔
정조 22년 · 목
以該寺提調望筒敎以本寺提擧不可數遞前提調仍任
정조 22년 · 목
以尹序東爲校理鄭東觀爲副校理嚴耆爲修撰具㢞爲知敦寧李晚秀爲同經筵金應柱爲假監役應柱初仕也
정조 22년 · 강
命嘉山郡投畀罪人李亨元生前罪名蕩滌
정조 22년 · 목
平安監司閔鍾顯狀啓以爲嘉山郡守南宮玾牒呈內本郡投畀罪人李亨元以泄痢之病今月十七日物故云物故罪人李亨元徒流案頉下敎以行遣者不過微事政欲從近宥放聞其身死甚爲矜惻生前罪名蕩滌依職品返葬事分付回諭道臣
정조 22년 · 강
命箭串牧場此後行獵御營廳專當擧行
정조 22년 · 목
壯勇營御營廳啓言兩營牙兵投虎封進草記批旨內此後行獵兩營輪回與一營專當間指一定式事命下矣壯勇營以新設之營姑無箚着地方而前後行獵等事或伏奉特敎而擧行或稟旨而出送則比他各營有異而至於御營廳箭串牧場自是字內其所行獵之專當在所當然此後則場內行獵御營廳專當擧行恐合事宜壯勇營非特敎或稟旨不必輪回爲之請以此定式施行允之
정조 22년 · 목
敎曰明日雖是望拜禮齋戒日而次對使之依例來會
정조 22년 · 강
命承旨李泰永李書九分詣太廟永寧殿奉審仍留檢飭祭品熟設仍飭獻官齋沐
정조 22년 · 목
敎曰秋享大祭傳香祝後由萬寧門至摛文院門柢迎而今日有雨意香祝不爲親傳當於直殿行禮後出宮該房知悉柢迎後都承旨左承旨分詣宗廟永寧殿奉審仍留與太常冰庫提擧眼同獻官檢飭祭品熟設獻官處各別齋沐之意嚴飭
정조 22년 · 강
詣璿源殿展拜仍詣摛文院門外柢迎宗廟永寧殿秋享香祝
정조 22년 · 목
敎曰今日柢迎香祝時侍衛入直爲之事分付時刻則行禮後待下敎只入外辦○具翼善冠袞龍袍詣眞殿行禮出萬寧門乘輿至院門外降輿就版位柢迎香祝訖乘輿由建陽門入永淸門還內
정조 22년 · 강
推吏曹判書金載瓉及承旨李泰永祭監監察李春英李宗烈
정조 22년 · 목
承旨李肇源啓言親傳香與香柢迎時獻官以下諸執事入來成班陪香進詣例也今日香柢迎時吏曹判書金載瓉以獻官旣在闕中不能預先指揮於諸執事以致初不入參事極未安請推考敎以應行例爲之擧亦敢曰昧然乎依爲之該房承旨祭監監察亦爲推考
정조 22년 · 강
推兵曹判書李時秀仍令省記內司
정조 22년 · 목
承旨李儒慶啓言今日香柢迎時兵曹判書李時秀未卽進參於侍衛班事甚未安請推考敎以近來凡事過於依樣循蹈稍涉圭角便皆昧忽本兵非懶便之任而設或稽聞此亦紀律所在昔在先朝延和門香柢迎也家在木覓駝駱之兵判猶不敢未到於出宮之前則居於諺所謂仆抵鼻之頃者乃敢若是乎爲先推考仍令省記內司
정조 22년 · 강
命鎭安縣監李趾亨除署經下送
정조 22년 · 목
承旨李肇源啓言鎭安縣監李祉亨有當日給馬下送之命而兩司俱未署經云何以爲之乎敎以除署經下送
정조 22년 · 강
太廟景慕宮秋展謁命生涼後更稟
정조 22년 · 목
因禮曹取稟有是命
정조 22년 · 강
命奉謨堂展拜待下敎更稟
정조 22년 · 목
該府以南部民家一戶頹壓啓敎以恤典令該廳分給
정조 22년 · 강
行次對于誠正閣召見藥院提調鄭昌順